钦定古今图书集成/明伦汇编/闺媛典/第336卷 > 孟淑卿
## 钦定古今图书集成/明伦汇编/闺媛典/第336卷 > 孟淑卿

按《异林》：孟淑卿，姑苏人，训导澄之女。有才辨，工诗，自
以配不得志，号曰荆山居士。尝论宋朱淑贞诗曰：“作
诗须脱胎化质，僧无香火气乃佳，女子铅粉亦然。”朱
诗故有俗病，若李易安可耳。言论为士林所称。然性
疏朗，不忌客，世以此病之。篇什甚富，零落已多，最传
者数篇。《悼亡诗》云：“斑斑罗袖湿啼痕，深恨无香使返
魂。豆蔻花开人不见，一帘明月伴黄昏。”又《春归》云：“落
尽棠梨水拍堤，萋萋芳草望中迷。无情最是枝头鸟，
不管人愁只管啼。”又《长信秋》词末韵云：“君意一如秋
节序，不教芳草得长春。”《冬》词末韵云：“双蛾争似庭前
柳，腊尽春来又放舒。”真欲与文姬羽仙辈争长